ཚེས་༡༨ཉིན་མོར་ནབ་རའི་དགོན་པར་གུ་རུའི་ཚོགས་འཁོར་དང་འབྲེལ་ཚེ་དབང་དང་སྦྱིན་སྲེག་གནང་ཞིང་།ས་གནས་ཀྱི་སྤྱི་འཐུས་རྒྱལ་པོ་རྡེ་རུ་མཆོག་གིས་ཕེབས་བསུ་གཏམ་བཤད་བྱས་ཤིང་།མཁན་པོ་བསྟན་འཛིན་སྟོབས་རྒྱལ་མཆོག་གིས་སྐྱབས་རྗེ་རིན་པོ་ཆེ་མཆོག་མོན་སྐད་ཐོག་ནས་ངོ་སྤྲོད་གནང་ཞིང་།ཡུལ་མིའི་གཞས་སྣ་ཁག་ཅིག་ཀྱང་གཟིགས་འབུལ་ཞུས་གྲུབ་མཚམས་སུ་ནབ་ར་ནས་ཆིབས་ཁ་བསྒྱུར་ནས་རྡི་རང་ཕྱོགས་སུ་ཕེབས་གནང་སྟེ།མཚན་མོར་ས་གནས་དེའི་དགོན་པ་ཐུགས་གསུང་དར་རྒྱས་གླིང་དུ་ཕེབས་གྲུབ་མཚམས་སུ་དགོན་པའི་མཁན་ལས་རྣམས་དང་།མངའ་སྡེའི་བློན་ཆེན་ཟུར་པ་ཚེ་རིང་འགྱུར་མེད་སོགས་དཔོན་རིགས་དང་མང་ཚོགས་བཅས་ཀྱི་ཕེབས་བསུ་ཟབ་རྒྱས་ཞུས་ཏེ།དེར་བཞུགས་ཞག་གནང་།ཚེས་༡༩ཉིན་མོར་དེ་གའི་དགོན་པར་བཀའ་ཆོས་དང་མི་མང་ལ་མཇལ་ཁ་གནང་ཞིང་།མཁན་པོ་བསྟན་འཛིན་སྟོབས་རྒྱལ་མཆོག་གི་སྐྱབས་རྗེ་རིན་པོ་ཆེ་ངོ་སྤྲོད་དང་སྐད་སྒྱུར་མོན་སྐད་ཐོག་ནས་གནང་བ་དང་།དགོན་པའི་དགེ་འདུན་པ་རྣམ་པར་སྐུ་འགྱེད་དང་འདུས་མང་ལ་མང་ཇའི་དོད་བཅས་གནང་ཞིང་།དགོང་མོའི་ཞལ་ལག་བློན་ཆེན་ཟུར་པ་ཚེ་རིང་འགྱུར་མེད་ཀྱི་ནང་དུ་བཞེས་ཤིང་།ཁོང་གིས་གསར་བསྐྲུན་བྱས་པའི་སྐར་ལྔའི་མགྲོན་ཁང་ཞིག་ལ་རབ་གནས་གནང་།